
Egykor a hosszú Selyemúton érkeztek földrészünkre az ősi Kína 
fejlett kézműiparának termékei. A gyönyörű selymeken és ritka 
porcelánokon látható pompás virágokat csak a képzelet szülemé- 
nyének vélte az európai szem. Néhány korán meghonosított nö- 
vény kivételével Kína virágai csakjóval később, a XVIII. századtól 
kezdve váltak ismertté Európában. Azóta bizony kiderült, semmi 
túlzás nem volt a korábbi hírekben. Kína, a ,, Kertek Anyja" szám- 
talan szebbnél szebb, pompás növénnyel ajándékozta meg a világ 
kertjeit, nélkülük azok ma már elképzelhetetlenek. 

A kínai nép mindig szoros kapcsolatban élt a természettel. A vá- 
roslakók sem szakadtak el soha a növényektől, a kínai embert mély 
vonzalom fűzte a földműveléshez és a kertészkedéshez. A virágok 
természetes szeretete sok-sok vad növényt honosított meg, a neme- 
sítés is ősi kínai foglalatosság. Kínában a mérsékelt égöv fantaszti- 
kus gazdagságú növényvilágát megkímélte a jégkorszak, volt hon- 
nan válogatni. A hatalmas kínai uralkodók már igen korán építtet- 
tek nagyszerű kerteket, sok szépséges virágot gyűjtve össze bennük. 

Az elmélyült virágszeretet a kínai ember lényeges tulajdonsága. 
Legkedvesebb virágaik szoros kapcsolatban állnak képzőművésze- 
tükkel és irodalmukkal. A Szung-dinasztia békés korszakában, a 
XI. században káprázatos csúcspontra érkezett a kertészet is. De 
még a mongol hódítás utáni hosszú hanyatlás idején is fennma- 
radtak olyan központok, ahol tovább élt a kertkultúra. 

A virágoknak, fáknak, bokroknak szimbolikus jelentése van a 
kínai és a japán ember számára. Ezek a jelképek hozzátartoznak 
mindennapi életéhez, fontosak a lakások díszítésénél és a kertek 
berendezésénél, jóllehet az idegen szemlélő észre sem veszi és nem 
is érti őket. Legkedvesebb virágaik: a bazsarózsa, a kínai kajszi, 
krizantém, a lótusz és az orchidea. 


hee 


A bazsarózsacserje, a mu-tan (Paeonia suffruticosa) későn, csak a 
Tang-korban került a kertekbe, még sincs olyan virág, amelynek 
káprázatosabb pályafutása lenne. Évszázadokon át a legnépsze- 
rűbb növény volt. Császárok rajongtak érte, főurak dicsőítették, 
költők, tudósok versekben magasztalták, a köznép is nagy becsben 
tartotta. A Szung-dinasztia idején, tisztelete tetőpontján hua- 
vangnak (virágok királya), paj-liang-csinnek (száz uncia arany) 
nevezték, sőt egyszerűen csak a virág néven emlegették. A művé- 
szetek gyakori tárgya volt méltóságot sugárzó virága. Virágzása- 
kor minden tavasszal napokig tartó pazar ünnepségeket rendeztek 
a fővárosban. Szaporítási, oltási módjairól már 900 évvel ezelőtt 
kitűnő szakmunkák íródtak. Egy-egy új fajtáért mesés összegeket 
fizettek, s különösen a zöld virágúakat tartották értékesnek. Az új 
színeket titokként kezelt növényi kivonatokkal állították elő. Már 
Li Csan császár híres csangani kertjében (kb. 820 körül) 10 000 tő 
különféle színű mu-tan nyílott. 

A hagyományos kínai gondolkozásban a mu-tan a jólét, bőség, 
megbecsülés, méltóság jelképe. Az 5. holdhónapot is jelölik vele. 
Régente az észak-kínai Lojang volt termesztési központja, ma in- 
kább az ország keleti tartományai. Több mint száz egyszerű és telt 
virágú fajtáját ismerik hazájában. A zengzetes nevű fajták közül 
kedvelt a "Rózsaszín Selyembe Öltözött Nefrit", a Mennyei Fény" 
vagy a Legfelsőbb Méltóság Skarlát Köpenye". A VIII. században 
Japánba is átkerült e virág, és ma ott is rendkívül népszerű. 

Tápdús, mélyrétegű talajban, bőséges csapadék mellett, napfé- 
nyes vagy félárnyékos helyen érzi magát a legjobban. Formás, em- 
bermagasságot is elérő bokrai májusban pompás, hatalmas, illatos 
virágokkal hálálják meg a gondos ápolást. 

Vadon csak Senhszi, Kanszu és Szecsuan kinai tartományok hegy- 
vidékein él, erdő- és bambuszbozótszéleken, patakpartokon. Tő- 
alakja egyszerű, fehér virágú, nagy bíbor folttal a szirmok tövén. 


I. tábla 


A kései bazsarózsa, a sao-jao (Paeonia albiflora) ősidők óta kerti 
virág; már az i. e. V. században említi az Ódák könyve. Kínai ne- 
vének jelentése: elragadó és gyönyörű. Régente a szerelem jelképe- 
ként ajándékozták egymásnak a fiatalok. Nevezték csiang-linek, 
búcsúvirágnak is, mert elváláskor adták a távozó barátnak. Ősi, 
népszerű gyógynövény, gyökerének kérge mind a mai napig nagy 
mennyiségben termesztett drog. Miután évezredek óta kerti nö- 
vény, nagyon sok fajtája keletkezett. A nagy virágkedvelő korszak- 
ban, a Szung-dinasztia idején divatos mu-tan mellett is megtar- 
totta jelentőségét. Tiszteletének központja Kuangling (ma Jang- 
csou), a leggazdagabb kínai kereskedőváros volt. Itt a XII. sz. vé- 
gén a Csu család híres kertjében 60 000 tő virított, s a látogatók 
szakadatlanul csodájára jártak. Az e korból fennmaradt írások 
35-40 változatot említenek. A fajták színe: bíbor, vörös és fehér, de 
a ritkaságnak számító sárga virágú volt a legértékesebb. A Ming- 
kor kezdetén, amikor Jangcsou időlegesen háttérbe szorult, a sao- 
jao csillaga is lehanyatlott, ezután már csak egyszerű változatát 
termesztették a gyökeréért a város környékén. 

Ma a legdélibb tartományok kivételével Kína-szerte kedvelt és 
gyakori dísznövény. A mu-tannal együtt a középkorban Japánba is 
átkerült, ahol szintén nagy népszerűségnek örvend. Európában 
csak a múlt században kezdett terjedni, és ma itt is a tavaszi kert 
egyik ékessége. Vágóvirágként is sok ezer hektáron termesztik. 
Mintegy 3000 különféle virágtípusú és színárnyalatú fajtája ismert 
a világon. 

Tápanyagokban gazdag, jó vízgazdálkodású kerti talajban, bő 
öntözéssel díszlik legszebben, napon vagy félárnyékban. Erős 
illatú nagy virágai május végén, júniusban, 60-100 cm magas 
szárakon nyílnak. Az egyszerű, félig telt, telt virágok pompáját kü- 
lönösen kiemeli a szeldelt levelek fénylő sötétzöldje. Hófehér, egy- 
szerű virágú őse Délkelet-Szibéria, Észak-Kína erdeiben, tisztáso- 
kon, cserjésekben él. 


II. tábla 


A kerti krizantém, a csü (Dendranthema hortorum) kínai eredetű, 
jóllehet sokan vitatták e kérdést. A Közép- Kínában őshonos, apró, 
sárga virágzatú Dendranthema indicum és a nálánál erőteljesebb 
növekedésű, nagyobb, fehér, piros vagy bíbor virágzatú Dendran- 
thema morifolium utódainak kereszteződéseiből keletkezett évez- 
redes termesztés eredményeként. Ma már alig hasonlít őseire. 
2500 évvel ezelőtt már emlegetik az írások, a Szung-korban pedig 
már sok különleges színű és alakú csü díszlik. Kiválogatásuk hoz- 
záértő, kitűnő ítélőképességű kertészekre vall. A fajták festői neve- 
ket kaptak, pl.: "Aranycsengő, Jádemedence, "Bíbor Rákolló , 
"Ezüsttál. Kínában főleg a szokatlan színű és megjelenésű fajták 
kedveltek. 

A hosszú és meghitt kapcsolatot a csü és a kínai nép közt szám- 
talan legenda tükrözi. Az ősz és a 9. holdhónap jelképe, az erényes- 
ség, előkelőség és hosszú élet megjelenítője. A művészetek kedvenc 
tárgya volt: költeményeket írtak hozzá, és mindenütt ott látjuk a 
festményeken, faragványokon, hímzéseken. Ősidők óta gyógynö- 
vényként is tisztelték, amely megőrzi az erőt, és hosszú életet hoz. 
Már a Han-korban szokás volt krizantémbort inni a hosszú éle- 
tért a9. holdhónap 9. napján. E nap a Teng Kao, a hegymászás ün- 
nepe, ilyenkor a tiszta, őszi időben a csúcsokra kirándulnak, és ott 
töltik a napot. Tao Jüang-Ming (365-427), a híres és népszerű kínai 
költő különleges figyelmet szentelt a csünek. A magányosságjelké- 
pének nevezte, mert a hivalkodó tavaszi virágoktól félrehúzódva, 
elkülönülve az ősz nyugalmát élvezi. Az ügyes kínaiak sokféle mó- 
don használják fel. Hűsítő italokat, teakeverékeket, illatszereket 
készítenek belőle. 

A VIII. sz. táján került át Japánba, ahol hihetetlen jelentőségre 
tett szert. Az uralkodók jelképükké és hivatalos címerré tették. Ma 
is ünnepeket szentelnek neki, és magas nívón termesztik. 


III. tábla 


A kínai kajszi, a mej-hua (Prunus mume) a mindennapi életben, köl- 
tészetben, művészetben valamennyi virág közül a legmeghittebb 
kapcsolatban van a kínai emberrel. Helytelenül japán baracknak, 
japán szilvának hívják, pedig kínai bennszülött; ma is él vadon, fő- 
ként Senhszi tartomány hegyvidékein. Cserje vagy kis fa, gömböly- 
ded koronával. Erős illatú, halványrózsás vagy zöldesfehér virágai 
kora tavasszal nyílnak. Hosszú életű; több száz éves példányai ta- 
lálhatók Kína-szerte a templomkertekben. Gyönyörű virágaik 
mellett az öreg fák göcsörtös ágaikkal, festői, viharvert alakjukkal 
is díszítenek. Egy-egy ilyen fa nagy tiszteletnek örvend. 

Tavasz elején, mikor a hó és ajég még nem takarodott el, a mej 
már teljes virágpompába borul. Kibomló virágai a kínaiakat a 
fennköltség, a tisztaság, a bátorság erényére emlékeztetik. A ne- 
mes jellemen és az állhatatosságon kívül a télnek és az első hold- 
hónapnak is ajelképe. Gyakran erdeifenyő és bambusz társaságá- 
ban ábrázolják, ők hárman A Tél Három Barátja megszemélyesítői. 

Már a legkorábbi kínai forrásmunkák emlegetik, kezdetben in- 
kább gyümölcsként. A Tang-kor óta a legtöbbre értékelt virágok 
egyike Kínában, ahol az ötös a szerencseszám. Ezért az ötszirmú 
mej a leggyakoribb motívum az egyszerű használati tárgyakon, női 
kelméken, ékszereken, művészeti alkotásokon, a házak díszein. 
A kínai embernek e bájos virág a jó szerencsét és a békét jelenti. A 
költők, tudósok gyakran versekben dicsőítették, a festők kedvenc 
témája volt, sőt ábrázolása különleges festészeti ággá fejlődött az 
idők folyamán. 

Bár a mejt gyümölcséért is termesztik, és sokféle módon elké- 
szítve fogyasztják, főként díszfa. Sok régi, egyszerű és telt virágú 
fajtája van, mint pl.: a "Csao Suj, a Vízben Tükröződő" - csüngő 
ágakkal, a ritka Mo Mej, a Tusszin Mej" feketéspiros szirmokkal 
stb. Kedvelt cserepes növény is, mind lakásban, mind szabadban 
szívesen foglalkoznak törpésítésével is. Japánba is átkerült, és ott is 
igen népszerű. 

IV. tábla 


Az 1. őszibarack, a tao (Prunus persica) minden növénynél titok- 
zatosabb kapcsolatban van a kínai néppel. Emberemlékezet óta 
termesztik, és Perzsián keresztül igen korán eljutott Európába is; 
erre utal tudományos neve. Ellentétben a mejjel, a taót már kez- 
detben is éppúgy kedvelték virágjáért, mint ízletes gyümölcséért. 
Virágait, melyek tavasszal szinte rózsás felhőként borítják be a fát, 
sok irodalmi alkotás dicséri. 

A tao Nyugat-Kína hegyvidékein őshonos. A kínai hagyomány 
az istenek és tündérek lakta belső-ázsiai Kunlun hegységből szár- 
maztatja, és gazdag hiedelemvilággal szövi körül. Gyümölcse a régi 
írásokban a halhatatlanság, a hosszú élet jelképe volt, és ma sem 
hiányozhat a születésnapi díszítések és ajándékok közül. A régiek 
hittek a gyümölcs titokzatos erejében, hogy legyőzi a gonoszt. Méz- 
gájának gyógyító-erősítő hatást tulajdonítottak. Tao Jüan-ming, 
a híres költő , Barackvirág forrás" című története a tao mesés, bol- 
dog földjéről máig népszerű olvasmány. 

Ragyogó rózsaszín virágait gyakran hasonlítják gyönyörű höl- 
gyek hamvas orcájához. A szélnek, esőnek ellenállni nem tudó szir- 
mok a tovasuhanó ifjúság mulandóságára emlékeztetnek. A virág- 
naptárban a 3. holdhónapot is vele jelképezik. 

Az őszibarack számtalan fajtája ma világszerte termesztett gyü- 
mölcs. A virágjukért telepített karmazsin, hófehér, rózsaszín fajták 
többnyire teltek, a tavaszi kert igazi ékességei. Edénybe ültetve 
törpefákat is nevelnek belőlük. Vesszeit hajtatni is szokás holdújévre. 


A 2. kínai szilva, a li (Prunus salicina) szintén régóta termesztett 
növény. Hármasával álló fehéres virágai április elején nyílnak. Ke- 
rekded gyümölcsei sárgák, vörösek vagy zöldek. Őszi lombszíne 
élénkvörös. A lit és a taót az irodalomban gyakran emlegetik pá- 
ratlan szépségű  virágzásukért. Ketten együtt a testvériség 
jelképei és A Tiszteletreméltó Mester Reményteljes Tanítványainak 
megszemélyesítői. A kajszival, gesztenyével és jujubával ők az Öt 
Ünnepelt Gyümölcs. 

V. tábla 


A lótusz, a lien (Nelumbo nucifera), Ázsia, Ausztrália meleg és 
trópusi területeinek vízinövénye Kínában is őshonos, és nem té- 
vesztendő össze a lótuszként is emlegetett egyiptomi tündérrózsával 
(Nymphaea lotus). Nincs tó, medence, árok, amelyben ne tenyészne. 

Nagy, hamvas, pajzs alakú levelei embermagasságnyira is emel- 
kedhetnek a vízfelszín fölé. E szellőben ringatózó, sejtelmes árnyat 
vető zöld levéltenger fölött hosszú kocsányon nagy, fénylő, rózsa- 
szín, illatos virágok bontják szirmaikat. Ez a látvány a kínai nyár 
felejthetetlen jellemzője. A növény nagyszerű harmóniája, töré- 
keny szépsége a kínai művészek, költők számos nemzedékét ihlet- 
te alkotásra. 

A hagyományos kínai erkölcstanban a lótusz a tökéletes személy 
jelképe, de a tisztaság és a becsületesség megjelenítőjének is tartják. 
A kínai virágnaptárban a 7. holdhónap és egyben a nyár jele is. 
Csou Tun-ji (1017-1073) híres tudós írja: , E nemes virág jellemzi 
a tökéletes ember lelkét, mivel a mocskos iszapból emelkedik a ma- 
gasba, és ott a napfényben tárja ki szeplőtlen tisztaságát a legyő- 
zött sötétségtől megszabadulva." 1600 évvel ezelőtt, a buddhiz- 
mus meghonosodása után a lótusz új jelentést is kapott: mint e val- 
lás szent növénye, egyházi jelvénnyé vált. 

A lien minden jól tervezett kínai kertben jelen van. Ültetik kü- 
lönleges, óriás cserépedényekbe is. Termesztése nagy figyelmet és 
gondosságot igényel. Sok szép fajtája ismert: telt virágú, élénk 
vagy halvány rózsaszínű, fehér. 

Jelentős mezőgazdasági növény is. Főként a Jangce völgyében 
termesztik nagy tömegben holtmedrekben és elárasztott rizsfölde- 
ken. Vastag, üreges gyöktörzsét - amely porhanyós, lédús és édes 
- nyersen fogyasztják, vagy tápláló keményítőt készítenek belőle. 
Leveleibe élelmiszert csomagolnak. Magját csemegeként fogyaszt- 
ják. A magvak csírázóképessége állítólag több száz évig meg- 
marad. 

VI. tábla 


Az orchideák, a lanok előkelő helyet foglalnak el a kínai virágok 
között. Ellentétben a feltűnő virágú, főként fán lakó trópusi tár- 
saikkal, a Kínában kedvelt fajok kisebb virágúak, talajlakók, és a 
mérsékelt égöv melegebb részein élnek. A virágok általában sár- 
gászöldek, nem túl látványosak, viszont kellemes, édes illatuk meg- 
szerezte számukra a megtisztelő illatok királya címet. Ezek a Cym- 
bidium nemzetségbe tartozó kínai orchideák a Jangce völgyében 
élnek vadon, de már ősidők óta a Sárga-folyó mentére is átterjedt 
termesztésük. A legkorábbi írások gyakran emlegetik az igaz barát 
vagy a tökéletes személy ábrázolásakor. A tavasz jelképei, a kifino- 
multság, gyöngédség, műveltség megszemélyesítői. Kecses megje- 
lenésükkel a festők kedvenc témái voltak. 

Egy-egy ritka színösszetételű virágért Kínában mindig óriási ösz- 
szegeket fizettek a gyűjtők. A különleges változatokat hivatásos 
orchideavadászok kutatták fel termőhelyükön. A selyemgyártás 
központjában, Szucsouban egykor elképesztő divathóborttá vált 
tiszteletük. 

A Kínában népszerű alábbi három faj sohasem jutott el az euró- 
pai kertészetekbe. A 1. csun-lan, a tavaszi lan (Cymbidium vires- 
cens) zöldessárga, piros foltos mézajakú, rendkívül illatos, magá- 
nos virágait kora tavasszal hozza. A 2. csien-lan, a fucsieni lan 
(C. ensifolium) nyolcnál több, bíborral erezett és pettyezett virá- 
got nyit egy virágzati tengelyen, míg a 3. cao-lan, fű-lan (C. pumi- 
lum) 5-6 vörösbarna, fehér mézajkú virágot visel. Az utóbbi két faj 
kevésbé illatos, és nyáron virágzik. A virágok tartóssága bámulat- 
ra méltó, akár két hónapig sem hervadnak el. Sekély, zöld mázas 
cserépedényben is nevelik, amelyet versidézetekkel ékesítenek. 

A mérsékelt éghajlatú Kínában gyakran termesztenek még egy 
talajlakó orchideát, a 4. ce-lant (Bletilla striata). Virága bíborszínű, 
gyökere, a paj-csi orvosság, de a porcelán készítésnél használt pasz- 
tának is alapanyaga. 

VII. tábla 


A kaméliák valószínűleg a szintén ezen nemzetségbe tartozó teával 
együtt kerültek a kínai kertekbe. Nevük, a csa-hua, san-csa (fea- 
virág, hegyi tea) szintén az előbb említett rokonságra utal. 500 év- 
vel ezelőtt már fajták százait ismerték, köztük a tömött, telt, mély- 
vörös virágú "Pao-Csu" (Drága Gyöngy) nevűt, amelyet ma is na- 
gyon kedvelnek. Mindazonáltal jelentőségük meg sem közelíti a 
mej-huáét vagy a krizantémét. 

Réges-régi idők óta a következő három fajt és fajtáit ültetik 
leggyakrabban a kínaiak. 

A 1. közönséges kamélia ( Camelliajaponica) Kínában, Koreában 
és Japánban honos, 15 m magasságot is elérő, fényes levelű, örök- 
zöld fa. Vadon nyíló virágai ugyan egyszerűek és vörösek, de a ter- 
mesztésben telt, hófehér, tarka, a halványrózsaszíntől a mélyliláig 
terjedő árnyalatú hibridjeinek és fajtáinak százaival találkozha- 
tunk. E virágok februártól május közepéig nyílnak, átmérőjük 5-12 
cm is lehet. Kína délibb felén és Japánban szép, magas sövényeket 
nyírnak belőle. Nagy, szegletes magjaiból finom olajat sajtolnak. 
Vágott virágnak és asztali dísznek is alkalmas és tartós. 

A 2. szaszanka kamélia (Camellia sasangua) az előzőnél kecse- 
sebb megjelenésű, 3-5 m magas cserje vagy kis fa. Kínában és Ja- 
pánban századok óta termesztik fajtáit. Virágai 3-6 cm átmérőjűek, 
és novembertől februárig bontják fehér vagy a rózsaszín árnyalatai- 
ban pompázó szirmaikat. Vékony, bőrnemű leveleit teapótlónak is 
használják, forrázata és a magvaiból sajtolt finom olaj hajápoló 
szer. 

Talán legszebb hármuk közül a 3. recéslevelű kamélia (Camellia 
reticulata), amely Jünnan tartomány hegyvidékein őshonos. Laza 
koronájú bokor vagy fácska. Széles, fényes, sötétzöld levelei feltű- 
nően erezettek, februártól áprilisig virító, élénkrózsaszín virágainak 
átmérője a 15 cm-t is elérheti. Sok színváltozatát nemesítették ki. 

VIII. tábla 


A 1. sokvirágú rózsa, a csiang-vej (Rosa multiflora) igen régóta 
kedvelt növény a kínai kertekben. Észak-Kínában, Koreában és 
Japánban honos. Támaszkodó, kapaszkodó ágú, erőteljes cserje. 
Apró, hófehér virágai tömött, kúpos, végálló virágzatban nyílnak, 
tavasztól kora nyárig. Kerti változatai között rózsaszínek, kármin- 
pirosak is vannak. Régi kínai fajtái közül nevezetesek a rózsaszín 
"Fen-Tuan-Csiang-Vej" (Púderes Labda) és a sötét rózsaszín "Csi- 
Ce-Mej (Hét Nővér). Sok futórózsa nemesítésénél és az úgyneve- 
zett polyantha rózsák előállításánál is felhasználták. 

A kínai kert másik kedvence a 2. ráncoslevelű rózsa, a mej-kuj 
(Rosa rugosa). A Távol-Keleten őshonos, gyakran tömegesen nő 
a tengerparti dűnéken. Sűrűn tüskés ágait fényes zöld, ráncos, ősz- 
szel narancsszínűre változó levelek borítják. Egész nyáron nyílnak 
nagy, magános, a rózsaszín különböző árnyalatában pompázó 
(ritkán fehér) virágai. Nagy, vörös termései is díszítenek. Szívós- 
sága, télállósága és bő virágzása miatt sokfelé ültetik, így nálunk 
is a városi parkokban, autóutak mentén. A rózsanemesítésben is al- 
kalmazzák. Szárított, kellemes illatú szirmait tea illatosítására 
használják. Friss szirmaiból különleges ételízesítő és illatosító pasz- 
ta, valamint kellemes ital készül. Rózsaharmatnak hívják ezt a 
nyári hűsítő nedűt. 

A bájos, finoman osztott levelű 3. sárga virágú, szúrós rózsa, 
a huangce-mej (Rosa xanthina) gyakorta tűnik szembe ragyogó sár- 
ga, 4 cm átmérőjű virágaival a kínai kertekben. Korai és nagy tö- 
megű virágzása miatt különösen értékes. Telt virágú változata is 
ismert. Észak-Kína, Korea hegyvidékein él vadon. 

Tornácok, kapubejárók, oszlopok befuttatására, takarására 
szívesen ültetik a mu-hsziangot, az illatos 4. Banks-rózsát (Rosa 
banksiae). Lenyűgöző látvány, amikor a fehér vagy sárga, erős ibo- 
lyaillatú, bókoló, bőséges virágzatokban nyíló virágok elborítják 
kúszó ágait. Délnyugat- Kínából származik, így a kemény teleket 
nem viseli el. Kerti változatai is vannak. 

IX. tábla 


A sásliliomokat hszüan néven a kínai kertekben emberemlékezet 
óta ültetik. Nemcsak dísznövények voltak, hanem mind a mai na- 
pig fontos fájdalomcsillapító szerként is használják őket, például 
szüléseknél. Másik nevük ji-nan-cao, fiút hozó fű, mert régi hie- 
delem, hogy amelyik asszony az övébe tűzve sásliliomot visel, fiút 
fog szülni. A virág kivonatát vértisztító szerként ajánlották. Ma- 
napság azonban inkább dísz- és zöldségnövények. 

A I. sárga sásliliom (Hemerocallis lilio-asphodelus) az Alpok ke- 
leti lábától Japánig, lápréteken él vadon. Tavasz végén nyíló, édes 
illatú virágai csak egy napig maradnak frissek. Szárított bimbóit 
huang-hua-caj, , sárga virágzöldség" vagy csin-csen-caj, , aranytű- 
zöldség" néven bármely élelmiszerüzletben megvásárolhatjuk Kí- 
nában. Édeskés ízű, kellemes illatú, főzve ételízesítőként nagy cse- 
megének tartják. 

Másik közismert faj a 2. rezes sásliliom (Hemerocallis fulva). 
Vörösesbarna, narancsszín virágai az előzőnél később, nyáron 
nyílnak. Hozzánk kínai kertekből került, vad alakját soha senki 
nem látta. Ma már szakosodott kertészek a sásliliomok sok száz 
hibridjét és fajtáját állították elő, a hófehértől a bíborfeketéig. 

Rokon nemzetség a vadon csak a Távol-Keleten élő árnyék- 
liliom. Kínában a 3. hamvas árnyékliliom (Hosta sieboldiana) a 
legelterjedtebb. Illatos gyöngyfehér, finoman bíborral futtatott vi- 
rágaira utalva jü-can, jáde hajtű a neve. Széles, szépen erezett, ham- 
vaskék levelei is díszítenek. Árnyékos helyekre vagy ágyások sze- 
gélyeként ültetik. 

A holdújév ünnepének elmaradhatatlan virága Kínában a 4. kínai 
nárcisz (Narcissus tazetta var. chinensis). Kínai neve suj-hszien- 
hua, vízitündérvirág. Hajtatják is válogatott kavicsok és kövek kö- 
zé téve, gyönyörű porcelánedényekben, és holdújévkor az asztalt 
díszítik vele. Nyugat-Ázsiából Kínába valószínűleg arab kereske- 
dők révén került már igen régi időkben. Leghíresebb termesztési 
központja Csangcsou. 


22 


X. tábla 


Mint a szépség és tisztaság jelképei, a liliomok előkelő helyet vívtak 
ki maguknak a világ kertjeiben. Kínában számtalan pompás vadli- 
liom díszlik országszerte, és a kerti liliomok többségének őse kínai, 
mégsem voltak különösen megbecsült alkotóelemei a kínai kertek- 
nek, inkább csak étkezési célokra termesztették őket. Általános 
nevük a paj-ho, százan együtt számos, húsos hagymapikkelyükre 
utal. Ezeket meghámozzák, cukros vízben megfőzik, és csemege- 
ként fogyasztják. Különféle üdítőszereket is készítenek belőlük. Ős- 
idők óta három fajt emlegetnek leggyakrabban a kínai források. 


A több mint 2000 éve ültetett I. tigrisliliom (Lilium tigrinum) kínai 
neve csüan-tan, csavart vörös. Feltűnő szépsége és könnyű termeszt- 
hetősége miatt mindenütt elterjedt a mérsékelt égövön. Kínában, 
ahol őshonos, még csen-csu-paj-ho, gyöngyös liliom néven is isme- 
rik a levélhónaljakban növő, bíborszín, gömbölyded hagymácskák- 
ról, melyekről jól szaporítható. 

Az ország délibb felén gyakran látható a kertekben a 2. csillag- 
liliom (Lilium concolor) , kínaiul san-tan, hegyi vörös. Kecses, illatos, 
skarlátvörös virágai az égbolt felé tekintenek. Térdig érő száron 
nyár közepén virít. 

A 3. pézsmaliliom, a sö-hsziang-paj-ho (Lilium brownii) nagy, 
trombita alakú, viasszerű virágai belül krémfehérek, kívül bíboro- 
sak, zölden futtatottak. Ez a csodálatos virág közönséges növény- 
ként él Közép-Kína dombvidékein, gyakorta ültetik nemcsak ha- 
zájában, hanem az európai kertekben is. Virításakor messzire ter- 
jed erős illata, amely a pézsmáéra emlékeztet. 

Újabban került a kertekbe a 4. tajvani liliom (Lilium formosa- 
num). Tajvan hegyvidékein tenyészik közönségesen. Általában 
embermagasságúra nő, csúcsán 3-5 keskeny, trombita alakú virág 
nyílik őszidőben. A szirmok belül sárgásfehérek, kívül csokoládé- 
barnák, vörös színeződéssel, kitűnő illatúak. Magról könnyen sza- 
porítható, a kétéves magoncok már virágzanak. 

XI. tábla 


A díszalmák vonzerejüket elragadó színű és formájú virágjuknak, 
kellemes illatuknak köszönhetik. Ősidők óta nagy szerepet játsza- 
nak a kínai kertekben, a kínaiak összefoglaló néven haj-tangnak 
hívják őket. 

Az 1. aranyalma (Malus spectabilis) kis termetű, szép formájú fa. 
Virágbimbói sötét korallpirosak, és kibomlás közben egyre halvá- 
nyul a szirmuk. A sokféle színárnyalat egyazon fán különösen bá- 
jossá varázsolja virításkor. Szívesen ültették palotaudvarokba, Pe- 
kingben ma is láthatjuk öreg, terebélyes példányait. Fehér és telt 
virágú fajtája is van. Csak kertekben ismerjük, vadon még senki 
sem találta meg. Népszerűsége a Szung-korban tetőzött Kínában. 
Aranysárga, kicsiny gyümölcseiből ízletes befőtt készíthető. 

Leggyakrabban a rendkívül bőven virágzó hszi-fu-haj-tangót, 
a 2. nyugati palota díszalmáját ( Malus fioribunda) ültetik az ország- 
ban. Virágai a rózsaszín, fehér, piros árnyalataiban pompáznak. 
E kis fának származását szintén nem ismerjük. Korai virágzása 
miatt kedvelt Európában, ahová japán kertekből került. Gyümöl- 
csei aprók, piros-sárga színűek. 

Valamennyi díszalma legszebbike a csuj-sze-haj-tang, a 3. csün- 
gő selyem díszalma (Malus halliana). Neve bíborszínű kocsányon 
csüngő, fehér vagy halvány rózsaszín virágaira utal. Laza koroná- 
jú kis fa, levelei rügyfakadáskor bronzos színűek. Biztosan nem 
tudjuk, de valószínű, hogy Kínából származik. Különösen Sze- 
csuanban kedvelték, ahol híres, hosszú költeményeket is írtak róla. 
Kína- és Japán-szerte telepítik szép fajtáit. 

Az almák rokona a 4. pompás díszbirs (Chaenomeles speciosa), 
Kínában honos, bár Japánban is gyakran ültetik. (Japánbirsnek is 
hívják nálunk!) Erős, többé-kevésbé tövises ágú cserje. Mielőtt fé- 
nyes levelei kihajtanak, az ágakat sűrűn borítják a kocsánytalan 
virágok. A szirmok általában skarlátszínűek, de akadnak rózsa- 
szín, fehér, félig telt vagy telt változatok is. Illatos, sárga gyümöl- 
cseit kandírozva fogyasztják Kínában. Nagyon sok fajtája és más 
fajokkal alkotott hibridje került az európai kertekbe. 

XII. tábla 


A történelem folyamán Kína nemcsak adott, hanem kapott is nö- 
vényeket más országokból. A Han-korszaktól kezdve megélénkült 
a kereskedelem a perzsákkal, arabokkal. Alighanem ezekben az 
időkben kerültek a jázminok is Kínába. 

Az 1. indiai jázmin vagy mo-li (Jasminum sambac) gyakorta lát- 
ható, illatos virágú, kúszócserje Közép- Kína kertjeiben. Egész nyá- 
ron virít, és mindennap roppant tömegben szedik bimbóit. Egye- 
dül Fucsien tartományban évente közel másfél millió kg jázminvi- 
rágot használnak a híres zöld , jázmintea" illatosítására. 

A 2. közönséges fehér jázmin (Jasminum officinale) erőteljes kú- 
szócserje, valószínűleg Perzsiából származik, bár vadon is él Kas- 
mírtól Szecsuanig.Nagy, fehér, illatos virágai nyáron nyílnak;gya- 
kori dísznövény a délibb tartományokban. Mindkét faj virágjából 
értékes jázminolajat is nyernek. 

A jázminok népszerűségük csúcsára a Ming-korban érkeztek el, 
különösen Kuangtung tartomány székhelyén, Kantonban. Kör- 
nyékén a jázminültetvények hosszan követték a Gyöngy-folyót. 
A virágok gyűjtése ezreknek adott munkát. Haj- és ruhadíszeket 
vagy alkalmi ékítményeket fűztek belőlük. A szirmokból ma is par- 
fümöket, bőr- és hajápoló olajakat készítenek. A virágokat éte- 
lek italok illatosítására használják. Régente hőségben a vendég 
ágya köré jázminvirágot hintettek, és a lakomák idején jázminból 
készült labdacsokat használtak a fáradtság és a csömör elűzésére. 

Jól ismert dísznövény Európában is a 3. téli jázmin(Jasminumnu- 
diflorum). Ívesen hajló, kecses, zöld ágain igen korán tavasszal nyíl- 
nak élénksárga virágai. Kínában őshonos neve; jing-csun vagyis a 
tavasz üdvözlete. Nyugat- Kína hegyvidékein még számos vad jáz- 
minfaj él. 

Közeli rokon, régi kerti növény a 4. zöldkérgű aranyfa (For- 
sythia viridissima) felálló vesszejű, erőteljes cserje. Kínai neve 
csin-csung, aranycsengő. Társai közül legkésőbb virágzik: április- 
ban. Az aranyfák lombfakadás előtti nyílásuk, télállóságuk és 
könnyű szaporításuk miatt Európában is gyakori dísznövények. 

XIII. tábla 


A bangiták régóta kedvencei a kínai kerteknek. Legelterjedtebb ne- 
veik a hsziu-csiu, hímzett labda vagy hszüe-csiu, hólabda. A velük 
gyakran összekevert. de nem rokon hortenziákat viszont főként pa- 
hszien-hua, a nyolc halhatatlan virága néven ismerik. 


Az északi féltekén honos bangiták 120 faja közül több mint 70 él 
Kínában, ahol elterjedési központjuk van. Legkedveltebb közülük 
az 1. óriásvirágú bangita (Viburnum macrocephalum), amelynek 
nagy, formás, félörökzöld bokrait az egész országban gyakran ül- 
tetik. A legpazarabb virágzatú tagja a nemzetségnek. Bókoló 
virágfejei látványos fehér gömbre emlékeztetnek, meddő fajtájánál 
a 15 cm átmérőt is elérhetik. A fénylő zöld bimbók nyíláskor foko- 
zatosan változnak hófehérre, és a zöld sok árnyalata csak fokozza 
a hatást. Ez a fajta kínai labdarózsaként ismert. 

A hasonlóan kedvelt 2. molyhos bangita (Viburnum plicatum 
var. tomentosum) Kína nagy részén és Japánban honos. Formás, 
nagy termetű bokor, levelei ősszel vörösre, bordóra színeződnek. 
Az előzőnél valamivel kisebb virágzatai hófehérek. Steril változata, 
felálló hófehér virággömbökkel japán labdarózsa néven ismert. 

Kínában nagy tiszteletnek örvend a 3. téli bangita (Viburnum 
farreri). Felálló ágú, lombhullató cserje. Novemberben kezd virá- 
gozni, és egész télen át nyílnak végálló vagy oldalsó csomókban, 
bimbósan rózsaszín, kibomolva halványabb vagy hófehér, édes il- 
latú virágai. Sűrűn erezett levelei rügyfakadáskor bronzszínűek. 
Szokatlan virágzási ideje és elragadó illata miatt kedvelik a téli ker- 
tekben. Délnyugat- Kínában és a Kelet-Himalájában őshonos. 

Dél-Kínában közönségesen ültetett pazar díszcserje a 4. korall- 
bangita, a san-hu-su (Viburnum odoratissimum) . Kis fává is megnő- 
het, de szívesen alkalmazzák örökzöld, nyírott sövényként is. 
Nagy bőrnemű levelei vannak, melyek télen gyakran gazdagon szí- 
neződnek. Apró virágai fehérek, 8-10 cm hosszú virágfürtbe tömö- 
rülnek, igen erős, kellemes illatúak. Késő nyáron nyílik, fagyérzé- 
keny. 

XIV. tábla 


A hortenzia nemzetség tagjai az Újvilág és Kelet-Ázsia lakói. 
Többnyire cserjék, néhányuk kúszónövény. Kúpos, lapos vagy 
gömbölyű virágzatukban - akár a bangitáknál - a széleken nyílnak 
a meddő jóval nagyobb, rovarcsalogató virágok. A hortenziák régi 
kedvelt lakói a kínai és japán kerteknek. 

A legismertebb közülük a I. kerti hortenzia (Hydrangea macro- 
phylla), erős, felálló ágú, lombhullató cserje, fényeszöld, vastag, to- 
jásdad levelekkel. Virágai lapos virágzatban nyílnak a nyár folya- 
mán, színük rózsaszín, piros, kék, ritkán fehér, meddő változatai 
nagy, gömbölyded virágzatúak. A Kelet-Himalájától Japánig for- 
dul elő vadon. Nemesítésének hosszú ideje alatt sok szép kerti vál- 
tozatát állították elő. Nálunk inkább hajtatott cserepes növény, de 
a kertbe félárnyékos helyre, táperőben gazdag, mészmentes talaj- 
ba ültetve hálásan virít kora nyártól késő őszig. 

Alacsonyabb növésű, kecsesebb ágú cserje a 2. fűrészeslevelű 
hortenzia (Hydrangea serrata). Szintén ősidők óta ültetik a kínai 
kertekben, bár valószínűleg Japánból származik. A nyár második 
felében nyíló lapos virágzata fehér vagy kékes, a szélső, meddő vi- 
rágok néha rózsásak. E fajnak is, mint az előzőnek, jellegzetes tulaj- 
donsága a virágok színváltása. Az igen tartós virítás kezdetén zöl- 
dek a szirmok, majd rózsaszínre változnak, később kékre, legvégén 
kékeszöldre is színeződhetnek. A virágok és a levelek színe és a nö- 
vekedése nagymértékben függ a talaj kémhatásától. Savanyú tala- 
jon a virágok megkékülnek; ezt mesterségesen is elérhetjük timsó 
adagolásával. 

Újabban került a kertekbe a 3. pekingi hortenzia (Hydrangea 
bretschneideri). Ez az erőteljes bokor nyáron arasznyi átmérőjű fe- 
hér virágzatokat visel, melyekben a meddő virágok kezdeti fehér 
színüket rózsaszínnel cserélik fel. Kitűnő télálló növény, hiszen 
Észak-Kínában, a Sárga-folyó környéki hegyvidékeken él vadon. 
Kína, Japán kertjeiből nem hiányozhat a 4. bugás hortenzia 
(Hydrangea paniculata) sem. Termetes bokor, de fává is nőhet. 
Nagy, tömött bugavirágzata késő nyáron, kora ősszel nyílik. 

A mályvacserjék népszerűségük csúcsán, a Szung-és Ming-uralko- 
dóházak idején a festők kedvenc témái voltak, és költők hada di- 
csőítette szépségüket. A legelterjedtebb közülük a 1. gyapotrózsa 
(Hibiscus mutabilis) , 2-5 m magasságú cserje. Fehér vagy rózsaszín, 
10 cm átmérőjű virágai kora reggel bomlanak ki, és estére bíborpi- 
rosra változva elhervadnak. Telt virágú változatai is vannak. A kí- 
naiak mu-fu-zsungnak nevezik, különösen Csengtuban, Szecsuan 
tartomány székhelyén ültették tömegesen. Őszi nyílása idején a vá- 
ros távolról pompás rózsaszín selyemdarabnak látszott, amiért is a 
Rózsaszín Selyem Városa néven emlegették. 

Régi kerti virág a 2. kínai mályvacserje (Hibiscus rosa-sinensis) 
is. Ez az elragadó díszcserje eredetileg kárminpiros virágú, de ma 
már fehér, rózsaszín és sárga színben, telt változatban is virítanak 
12 cm átmérőjű virágtölcsérei a nyár végén és kora ősszel. Kínában 
fuszangnak hívják. E két faj nálunk fagyérzékenysége miatt csak 
cserepes dísznövényként termeszthető. 

A 3. közönséges mályvacserje (Hibiscus syriacus) Hátsó-Indiá- 
tól Koreáig őshonos. Kínai neve: csin. A nyár második felétől 
folyamatosan nyílnak lilásrózsaszín virágai. Az állhatatlanság jel- 
képe gyorsan hervadó virágai miatt. A fehértől a bíborpirosig 
számtalan színű, egyszerű és telt virágú fajtáját hozták létre. Kína 
némely vidékén leveleiből teát főznek, a fehér változat virágját pedig 
pikáns ízű csemegeként fogyasztják. A környező országokban is 
nagy népszerűségnek örvend, különösen Koreában, amelyet régen- 
te kínaiul Csin-jü, japánul Kin-iki névvel illettek, mindkettő jelen- 
tése , Mályvacserjeország". Ott most is nemzeti virágnak számít. 

Lágy szárú, évelő tagja e nemzetségnek a 2 m magasságot is el- 
érő hu-ang-su-kuj, a 4. sárga mályvacserje (Hibiscus manihot), 
amely valójában nem cserje. 

Kína-szerte nagy tömegben ültetik őszi virágzása és mélyen szel- 
delt, mutatós levelei miatt. 10-15 cm átmérőjű, hatalmas virágai 
sárgák, ritkán fehérek, belsejükben piros , szemmel". A kínai fes- 
tők különösen kedvelik. 

A liliomfák nemzetségének több mint 30 tagja Kelet-Ázsia és 
Észak-Amerika melegebb vidékeinek lakója. Az amerikai fajok 
többnyire örökzöldek, míg a kinaiak zöme lombfakadás előtt nyit, 
és a levelek nem takarják el virágaikat. Ez utóbbiak közül kettő az 
egész világon elterjedt, jó télálló díszfa. 

A 1. jü-lan liliomfa (Magnolia denudata) mindegyikőjük közül a 
legmutatósabb. Kínai nevének jelentése jáde orchidea. Már a Tang- 
korban kezdték ültetni, és ma is mindenfelé gyakori Kína kertjei- 
ben, templom- és palotaudvaraiban. Nagy számban látni tisztelet- 
tel övezett, matuzsálemi korú, viharvert jü-lan-fákat. E növényt a 
tisztaság jelképének is tartják; festményeken, kerámiákon, hímzé- 
seken a művészek számos nemzedéke ábrázolta. A jü-lan Közép- 
Kína erdeiben 15 méterre is megnövő közönséges fa. Hatalmas, 
porcelánszerű, fehér virágai lenyűgözően szépek. Húsos szirmait 
lisztbe forgatva, forró olajban kisütik, és frissen fogyasztják: ropo- 
gós, édeskés csemege. 

Bokorrá vagy kis fává nő a 2. bíbor liliomfa (Magnolia liliiflora). 
Kína mellett Japánban is igen elterjedt. A kínaiak mu-pinek, vagy- 
is ecsetfának is nevezik, mert virágrügyei a kínai íróecset hegyére 
emlékeztetnek. Előző társánál valamivel kisebb virágai serleg 
alakúak, kívül bíborszínűek, belül fehéresek. A jü-lannal alkotott 
hibridje nálunk a leggyakoribb liliomfa. 

A hatalmas levelű és virágú, nagy fává is megnövő, lombfakadás 
után nyíló 3. hasznos liliomfát, hou-pót (Magnolia officinalis) 
Nyugat-Kínában, főleg Szecsuanban ültetik szívesen, nemcsak fe- 
hér, illatos virágaiért, hanem vastag kérgéért is, amelyet igen drá- 
gán árusítanak, frissítő- és erősítőszerek alapanyagaként. 

Újabban került Kelet- Himalájából, Jünnan tartomány hegyeiből 
a kertekbe a 4. Campbell-liliomfa (Magnolia campbellii). Rendkí- 
vüli szépségű, serleg alakú, gyöngyrózsaszín virágai arasznyi átmé- 
rőjűek. Lassan bomlanak ki szirmai, és akár egy héten át is frissek 
maradnak. Csak enyhe telű országokban él meg. Virágozni húsz- 
éves kora után kezd igazán. 

A liliomfák rokona a 1. sárga orchideafa, a huang-lan (Michelia 
champaca), valószínűleg a Himalájából származó, gyors növeke- 
désű örökzöld fa. Ma nemcsak Kína melegebb vidékein ültetik, ha- 
nem Afrika és Dél-Amerika nagyvárosaiban is utcai sorfaként. 
Csillag formájú, egész évben nyíló, halvány- vagy narancssárga vi- 
rágai rendkívüli illatúak. Bimbóiból készült ruha- és hajdíszek a 
kínai lányok kedvelt ékességei. 

Közeli rokona a han-hsziao-hua, a 2. mosolyvirág (Michelia 
figo) dél-kínai örökzöld cserje, de ültetik a világ meleg orszá- 
gaiban másutt is. Hosszú időn át virítanak apró, kárminpirossal 
futtatott szélű, erős banánillatú virágai. 


A szivarfák Kínában a legrégebben ültetett fák közé tartoznak. 
Nevük: ce. Kitűnő minőségű, fehér fájukból finom faragványok ké- 
szülnek. Régen a császárfával együtt a hangszerek fő alapanyaga 
volt. A régi költők a becsületesség és az iparművészet jelképének 
tartották. A legősibb időkben a selyemhernyó tenyésztéséhez szük- 
séges fehér eperfával, a szanggal együtt a leggyakoribb fa volt a kí- 
nai otthonok környékén mint nagyra becsült koporsófa. Ahogy 
mondták: e két fa , felügyel az élőkre, gondját viseli a holtaknak". 
Innen ered a közismert hasonlat az otthonra, hazára: Szang Ce, 
azaz Eperfa és Szivarfa Földje. A 3. sárga szivarfa (Catalpa ovata) 
erőteljes, festői koronájú fa. Fehéres, a torkukban sárgán és vörö- 
sen tarkázott virágai nyáron virítanak. A kínaiak a szivarfa lomb- 
hullásának kezdetétől számítják az ősz beköszöntét; a Tang-kor- 
ban a levele az őszi napéjegyenlőség-ünnepek jelképe volt. 


A császárfák nemes megjelenésű díszfák. Kínában nagyon tisztelik 
és több mint 3000 éve ültetik őket. Puha, világos fájukat hangszer- 
készítésre, dobozok bélelésére és szigetelőanyagként használják. 
Gyakran ültetett, gyors növésű, hatalmas fa Kínában a 4. hosszú- 
levelű császárfa (Paulownia fortunei), kínai nevén tung. Lombfa- 
kadás előtt nyílnak illatos, gyűszű alakú virágai. 

Az I. illatosfa, a kuj-hua (Osmanthus fragrans) örökzöld, finoman 
fűrészelt levelű nagy cserje vagy közepes termetű fa. Apró virágai 
fehéresekjelentéktelenek, de pazar tömegben borítják az ágakat, 
fűszeres illatuk pedig nagy távolságban betölti a környéket. Meleg 
vidékeken egész évben folyamatosan nyílik, másutt inkább az ősz 
közepére, holdünnep idejére esik a virágzás, ezért e fához ősidők 
óta kapcsolódnak holdlegendák. A kínai hiedelem szerint a felhőt- 
len távol-keleti ősz éjszakáin ragyogó teliholdon egy kuj-hua-fát 
látni. A halhatatlan Vu-Kang - mondja a legenda - száműzetett 
hűtlensége miatt a Holdra, hogy metszegesse a fát. Minthogy a 
holdbéli fa képes sebeit azonnal begyógyítani, ez a munka örökké 
való. Egy másik történet szerint az illatosfa magvai holdfényes éj- 
szakákon a Holdból hullanak a Földre. Több változatát is ter- 
mesztik a kínai kertekben, köztük sárga és rendkívül ritka, piros 
virágút is. 


Tajvanon és Japánban honos egy másik nagyon kedvelt és elter- 
jedt díszcserje, a 2. magyallevelű illatosfa (Osmanthus heterophyl- 
lus). Különböző levélformájú és színű fajtái is vannak. Lassú növe- 


ZTA 


kedésű, sűrű ágú, örökzöld bokor, kiváló sövény nyírható belőle. 


A főként Ázsia trópusain élő nemzetségének leginkább télálló tagja 
a 3. kreppmirtusz (Lagerstroemia indica), Kínában őshonos. Főleg 
a Tang-korban volt kedvelt növény, nagy számban telepítették pa- 
loták, középületek köré. Lombhullató cserje, esetleg kis fa, igen si- 
ma, fényes kérgű törzse mutatós szürke, rózsaszín, rozsdavörös 
mintázatú. Nyáridőben káprázatos bőségben nyílnak virágai a fe- 
hértől a bíbor különböző árnyalatáig. Szirmai finoman rojtosak. 
Hosszú virágzási ideje miatt általánosan használt neve, ce-vej, bí- 
borvirág mellett paj-zsi-hungnak, száz nap pirosnak is nevezik. Né- 
hol majomfának hívják, mert síkos törzsén a majmok képtelenek 
felmászni. Ismeretes még csiklandósfa néven is, ugyanis a kisebb 
ágak kérgük megkarcolásakor megrázkódnak, elmozdulnak. 

A 1. kínai selyemakác, a ho-huan (Albizia julibrissin) Délkelet- 
Ázsia trópusi vidékeitől Észak-Kínáig honos. Rokonságának leg- 
télállóbb képviselője. Kínában századok óta ültetett növény. Má- 
sik neve, aje-ho, éjszaka csukódó arra utal, hogy levélkéi éjszakán- 
ként összezáródnak, becsukódnak. 10 m magasságot is elérő, sima, 
szürkésbarna törzsű fa. Nagy, összetett leveleivel, szép lomboza- 
tával trópusi hangulatot hoz az északibb kertekbe is. Nyáron pa- 
zar bőségben borítják tömött virágzatai, amelyek hatásukat hosz- 
szú, selyemrózsaszínű porzószálaiknak köszönhetik. A Távol-Kelet 
városaiban kedvelt utcai sorfa, Dél- Európában is ültetik. 

A szappanfafélék családjába tartozik a 2. sárgaszarvfa (Xantho- 
ceras sorbifolia). Nemzetségének egyetlen tagja Észak- Kínában ős- 
honos, de mindenütt ültetett díszfa az országban. Egyenes, erős 
ágú, lombhullató fácska vagy bokor, levelei páratlanul szárnyal- 
tak. Tavasszal az ágak végén hüvelyknyi átmérőjű, fehér, pirosba- 
sárgába áttűnő virágai látványos bugában nyílnak. Kínai neve 
ven-kuan-kuo, fövegtermés, vastag falú termése ugyanis éretten há- 
rom részre hasadva a régi hivatalnokok fövegére emlékeztet. 

Közeli rokonát, a 3. csörgőfát (Koelreuteria paniculata) hazájá- 
ban, Kínában és szerte a világon gyakorta ültetik. Viszonylag apró, 
sárga virágai a nyár folyamán nagy bugában nyílnak, felfújt termé- 
sei ősszel díszítenek. Leveleiből fekete, virágaiból sárga festéket ké- 
szítettek korábban. A régi időkben a hivatalos sírfa volt. A Csou- 
Szertartások Könyve a halott rangja szerint így osztályozta a fá- 
kat: a szung (fenyő) az uralkodónak, a po (ciprus) a hercegeknek, 
a luan (csörgőfa) a helytartóknak, a huaj (pagodafa) a tudósok- 
nak és a jang (nyárfa) a köznépnek. 

Közönséges díszfa Kínában a 4. kínai csillagos som (Cor- 
nus kousa var. chinensis). A Jangce menti hegyekben él vadon 
ez a formás kis fa. Jelentéktelen apró virágai júniusban nyílnak 
tömött fejecskében, amelyet négy, sárgásfehér, feltűnő, nagy 
murvalevél ölel körül. Kínai neve: sze-csao-hua, néggyel világí- 
tott virág. 

A rododendron nemzetség mintegy 600 fajának több mint fele Kí- 
nában él. Érdekes, hogy közülük kevés fajt ültetnek a kínai kertek- 
ben. Ezek valamennyien az Azalea csoporthoz tartoznak, általá- 
ban tu-csüannak, kakukkvirágnak nevezik őket, mert a legenda 
szerint az örökké síró kakukk vércseppjeiből sarjadtak. Másik ne- 
vük, a jang-cse-csu, juhkergítő arra utal, hogy ha a juhok elfogyaszt- 
ják, tántorognak, majd elhullanak tőle. 

A 1. csinos azáleát (Rhododendron pulchrum) Kínában és Japán- 
ban sokfelé ültetik, de származása ismeretlen. Embermagasságig 
növő, laza ágú, örökzöld cserje. Hajtásai sűrűn molyhosak. Május- 
ban virítanak 5-6 cm átmérőjű, rózsásbíbor színű, sötétkékkel 
pettyezett virágai. A termesztésben különböző színváltozatai és 
telt virágú fajtái is vannak. 

A 2. tüzes azálea (Rhododendron simsii) embermagasságúra 
növő, félörökzöld vagy örökzöld bokrai a Jangce menti dombvidé- 
keken nőnek. Tavasszal ezek a dombok szinte lángolnak a rengeteg 
piros virágtól. Ezért érdemelte ki kínai nevét: jing-san-hung, he- 
gyekről tükröződő piros. A termesztésben hófehér, narancssárga, 
barackszín, bíbor- és kárminpiros, sőt más színekkel csíkozott 
vagy tarkázott fajtáival is találkozhatunk. A hazánkban cserepes 
növényként ismert azáleák egyik őse. 

A 3. szálkás azálea (Rhododendron mucronatum) bájos, 1-2 m 
magas, sűrű ágú, félörökzöld vagy örökzöld cserje. Szőrös, bőrne- 
mű levelei hegyes csúcsban végződnek. Alaptípusa illatos, hófehér 
virágú, de a kertekben sok színárnyalatban láthatjuk, egészen a 
bíborpirosig. Származása nem ismert, de valószínűleg japán ere- 
detű, és a szigetországban is ősidők óta termesztik. Szintén felhasz- 
nálták a cserepes azáleák nemesítésénél. 

A 4. molyhos azálea (Rhododendron molle) Közép- és Dél-Kíná- 
ban őshonos gyakori növény. Arasznyitól mellig érő, lombhullató 
bokrain a fiatal ágak és a levelek molyhosak, pillásak. Tavasz vé- 
gén pazar tömegben ontja zölden pettyezett torkú, aranysárga, ra- 
gyogó virágait. Sok kerti hibrid ősszülője. 

A 1. gallérosjázmin vagy gardénia (Gardenia jasminoides) régi kerti 
növény Kínában. A buzérfélék családjába tartozik, és nem rokona 
a valódijázminoknak. Ez az őshonos kínai cserje vagy kis fa az or- 
szág déli felében gyakori. Magános, 6-8 cm átmérőjű, hófehér vagy 
krémsárga virágai az ágak csúcsán örökzöld, fénylő levelekkel 
övezve nyílnak nyáron és ősszel. Ezeket a rendkívül illatos virágo- 
kat a kínai lányok szeretik ébenfekete hajukba tűzni. Terméséből 
régebben sárga festéket készítettek. Félig nyílt állapotban, hosszú 
szárral levágva tartós vázavirág. Telt virágú változata is gyakori. 
Kínai neve: cse-ce. 


Nálunk többnyire mindenki csak a balkáni eredetű közönséges or- 
gonát (Syringa vulgaris) ismeri, pedig Kínában a nemzetség elterje- 
dési központjában több mint 20 faja él vadon e szépséges virágú 
cserjéknek. Az orgonákat réges-rég ültetik a kínai kertekben mint 
dísznövényt, édes, erős, illatú virágaik miatt. Összefoglaló néven 
ting-hsziangnak, illatos virágnak, nevezik őket. A legnépszerűbb 
közülük az észak-kínai származású 2. bozontos orgona (Syringa 
villosa), sűrű, erőteljes cserje. A tavasz végén arasznyi, tömött bu- 
gában virítanak fehéres vagy lila színű, bódító illatú virágai. Vi- 
szonylag kései virágzása egyik értékes tulajdonsága. 

A széltében-hosszában ültetett 3. pekingi orgona (Syringa 
pekinensis) szintén Észak- Kínából származik. Mutatós, nagy bokor 
vagy kis fa, sötétzöld, hegyes levelekkel. Nyár elején bőségesen bo- 
rítják végálló, nagy bugában nyíló sárgásfehér virágai. Bár nem il- 
latosak, mégis a kert értékes díszei. 

A 4. kislevelű orgona (Syringa microphylla) a harmadik leggya- 
koribb ültetett orgona Kínában. E kecses, vékony ágú cserje 
legfeljebb embermagasságúra nő. Nevét apró leveleiről kapta. Jó 
tulajdonsága, hogy illatos virágai két szakaszban nyílnak. Előbb 
rövidebb ideig a nyár elején virít, majd hosszabban ősszel. Kivá- 
lóan alkalmas nagyméretű sziklakertekbe. Észak-Kínában él va- 
don. 

Örökzöld cserje a Kínában és Japánban honos 1. illatos boroszlán 
(Daphne odora). Virágai végálló, tömött csokorban nyílnak, pom- 
pás illatúak, rózsásak vagy halványlilák, és márjanuárban kibont- 
ják szirmaikat. Észak-Kínában cserepes növényként nevelik. Fe- 
hér, bíbor-, piros színű, sőt pettyes változatát is kinemesítették. 
Hajdan finom minőségű papírt is készítettek belőle. A Szung-ural- 
kodóház idején került először a kertekbe, és zsuj-hsziang, szeren- 
csés illat volt a neve. A legenda szerint egy lusani szerzetes elszu- 
nyókált egy sziklán, és álmában erős illatot érzett, felserkenvén 
megtalálta az édes illatú növényt, s elnevezte a fenti néven. 

A 2. genkva boroszlán (Daphne genkwa) gyengébb növekedésű, 
lombhullató cserje. Kusza, karcsú ágai, lándzsás levelei selymes 
tapintásúak. Lombfakadás előtt nyílnak csokrosan álló levendula- 
kék, enyhén illatos virágai. Kevés bájosabb cserje van nála. Bár 
Kínában őshonos, japán kertek is régen befogadták. Egyik kínai 
neve tu-jü, halméreg arra utal, hogy gyökerét és levelét vízbe vetve, 
a közelben lévő halak megbénulnak. A genkva név a kínai elneve- 
zés japán olvasatából származik, mert először japán kertekben buk- 
kantak rá a botanikusok. 


A 3. pompás rózsalonc (Weigela florida) hazájából, Kínából került 
Japán és a világ kertjeibe; ma már mindenfelé jól ismert. Erő- 
teljes növekedésű, könnyen nevelhető, jó télálló bokor. Tölcsér ala- 
kú halovány vagy sötét rózsaszín, sárgás torkú virágai május-júni- 
usban pazar bőségben borítják hosszú ágait. Igénytelen, és jól tűri 
a városi szennyeződést is. Számtalan fajtája van, és sok hibridjét is 
ismerjük. Kínában csin-taj-hua, selyempántlika-virág a neve. 


Az orbáncfüvek feltűnő tulajdonsága az élénksárga szín és a sely- 
mes porzótömeg a virágok közepén. Kínai nevüket is erről kapták: 
csin-sze-tao, aranyselyem barackvirág. Gyakran ültetik a 4. kínai 
orbáncfüvet (Hypericum chinense), amely derékig érő, félörökzöld 
cserje. Nyáron virít, fénylő, virágaiból messze kiállnak porzói. 

A júdásfák lombfakadás előtt virító, rózsaszín, vörös pillangós vi- 
rágai különösen látványosak, mert közvetlenül az idősebb ágakon 
és a törzsön jelennek meg: a sötét színű kéreg nagyszerű hátteret ad 
nekik. A legbőségesebb és legélénkebb virágú I. kínai júdásfa (Cer- 
cis chinensis) formás, nagy bokor, de 15 méteres fává is megnőhet. 
Levelei fényes zöldek, szabályos szív alakúak. Kína kertjeiben ce- 
csing néven mindenütt ismert. 


A 2. boglárkacserje ( Kerria japonica) a rózsafélék családjába tar- 
tozó nemzetség egyetlen tagja. Az embermagasságot nem sokkal 
meghaladó, terjedő tövű cserje, fűrészes szélű levelekkel. Tavasz vé- 
gén nyílnak ragyogó sárga virágai. Kína-szerte régóta ültetik ti- 
tang néven. Közép-Kínában honos vad alakja egyszerű virágú 
(2/a), de fajtái közt teltek (2/b) és tarka levelűek is vannak. A japá- 
nok is kedvelik; az ő kertjeikből került Európába. Élénkzöld színű 
vesszei a havas télben is szépen díszítenek. 


A gyöngyvessző nemzetség bővelkedik pompás virágú közked- 
velt cserjékben. Az északi féltekén élő mintegy 80 faja közül 50 Kíná- 
ban is megtalálható. Virágaik aprók ugyan, de mindig csoportosan 
virítanak. Kínában néhányukat régóta ültetik, általánosan hsziu- 
hszien-csü, hímzett krizantém a nevük. Kecses cserje a 3. szilvale- 
velű gyöngyvessző (Spiraea prunifolia). Bájos fehér virágai tavasz 
végén borítják, levelei ősszel narancsvörösre színeződnek. Főképp 
telt virágú változatát ültetik sokfelé, Japánban is, ahonnan földré- 
szünkre került. Nevezik hsziao-jen-huának, nevetőarcú virágnak is. 


A gyöngyvirágcserjék két mexikói fajuk kivételével Kelet-Ázsiából 
származnak. Az 4. érdeslevelű gyöngyvirágcserje (Deutzia scabra) 
Közép-Kínában és Japánban gyakori, magas, felálló ágú cserje, 
sötétzöld, érdes tapintású levelekkel. Kínában szon-su néven régóta 
ültetik, bár eleinte csak gyógynövényként szolgált. A termesztésben 
telt, rózsaszín, tarka virágú és foltos levelű fajták is ismertek. 

A kínaiak kedves téli virága, különösen a Hszin Nien, a holdújév 
idején (január 20. és február 19. közé esik) a 1. télszépe (Chimo- 
nanthus praecox). A neve la-mej, viasz-mej, mert erős, fűszeres il- 
latú virágainak alakja emlékeztet a mej-huára. Lombfakadás előtt, 
december végétől február végéig nyílik, hüvelyknyi átmérőjű, via- 
szos, Sárga virága. 2-3 m magas, felálló ágú, lombhullató cserje, 
hegyes levelei illatosak. Bár őshonos Kínában, viszonylag későn, 
a Szung-korban került csak a kertekbe, s hamar elterjedt a korabeli 
fővárosban, Kajfengben. Hazájában különféle fajtáit is ültetik. 


Fagyérzékenysége miatt nálunk nem gyakori. 


A jezsámen nemzetség sok tagja szerzett előkelő helyet magának 
szerte a világ kertjeiben mutatós virágával, kellemes illatával. Ná- 
lunk helytelenüljázminnak hívják őket, pedig távolról sem rokonai 
a valódi jázminoknak. Nevezetes, ősi kerti díszcserje Kínában a 2. 
pekingi jezsámen (Philadelphus pekinensis), amelyet taj-ping-huá- 
nak, békevirágnak neveznek. Erőteljes növekedésű, elegáns bokor. 
Hüvelyknyi átmérőjű, krémfehér, enyhén illatos virágai tömött bu- 
gában nyílnak a nyár elején. A Peking környéki tartományokban 
honos, bár a hagyomány azt tartja, hogy Zsen-cung császár (1022- 
1063) hozta Szecsuanból, és terjesztette el északon, a béke és 
a császári szerencse virága nevet adományozva neki. 


A 3. kínai hófa (Chionanthus retusus) Kínában gyakran látható, 
rendkívül mutatós növény. Lassú növekedésű bokor, de 20 m ma- 
gas fává is megnőhet. Hosszú, keskeny szirmú, fehér virágai széles 
bugában nyílnak a nyár közepén. Kínai neve liu-szu-su, rojtosfa is 
erre utal. Ősszel élénksárgára színeződő lombjával díszít. Illatos, 
fiatal leveleit teapótlóként használják Kína némely vidékén. Nem- 
zetségéhez csupán még egy, Észak-Amerikában őshonos faj tarto- 
zik, amellyel inkább találkozhatunk az európai kertekben. 

A hófát másként hópehelyfának is nevezik a magyarok. 

A lepkecserjéket vagy nyári orgonákat az orgonákhoz nem fűzi ro- 
konság. A Föld meleg és forró éghajlatú területein élnek, kevés 
köztük a fagytűrő faj. A termesztésbe főként az Ázsiában honosak 
kerültek be. Közülük legközönségesebb a kínai kertben a 1. Lind- 
ley-lepkecserje (Buddleia lindleyana), amely az ország délkeleti ré- 
szén él vadon. Felálló, szögletes ágú bokor. Bíborlila, illatos virágai 
végálló, tömött fürtben nyílnak a nyár második felében. A kínaiak 
cuj-jü-caónak, halbódítónak nevezik, mert szétmorzsolt virágai a 
patakba vetve megbénítják a halakat. 

A lepkecserjék nevüket édes illatú, a lepkék által szívesen láto- 
gatott virágjaikról kapták. Többnyire hosszú fürtben nyílnak, nem 
úgy a 2. korai lepkecserje (Buddleia alternifolia). Nagy bokor 
vagy kis fa, levelei társaitól eltérően szórt állásúak. Ívelt, lecsüngő 
ágain csomókba rendeződve virítanak nyár elején bódító illatú, 
bíborlila virágai. Télálló, a legkorábban nyíló lepkecserje. Észak- 
Kína és Belső-Mongólia lakója. 


A zászlóvirágfélék családja egyetlen nemzetségének tagjai csak Ke- 
let-Ázsiában élnek. A közép-kínai eredetű csing-csie-hua, a 3. kí- 
nai zászlóvirág (Stachyurus chinensis) gyakran ültetett kerti nö- 
vény hazájában. 3 m magasra is megnövő, ágas-bogas, fűrészes le- 
velű cserje. Lombfakadás előtt nyíló, zöldessárga apró virágai 
hosszú, csüngő fürtökbe rendeződnek. A legkorábbi, már tél végén 
virágzó díszcserjék közé tartozik, de fagyérzékeny. 


Összetéveszthetetlen növény a borbolyafélék családjából a Kíná- 
ban és Japánban honos 4. nandina (Nandina domestica). Igen ré- 
gen termesztik. Embermagasságú cserje, összetett sötétzöld leve- 
lekkel. Apró, fehéres virágai végálló bugában nyáron nyílnak. Tél- 
időben számtalan, ragyogó piros termés díszíti. Kínai neve nan- 
tien-csu, déli mennyei bambusz, bambuszra emlékeztető külsejére 
utal. Kínában különösen kedvelik és ültetik a sziklakertekbe. Hi- 
degebb vidékeken nem télálló. 

Az 1. őszi begónia (Begonia evansiana) kitűnő tulajdonsága, hogy 
a fagyos teleket egyedül ő viseli el valamennyi fajtársa közül. Jó ta- 
lajtakaró és kiváló cserepes növény. Ősszel bőségesen nyitja fénylő 
rózsaszín virágait, ezért kínai neve csiu-haj-tang: őszi almavirág. 
Egy régi történet szerint egyszer egy szép hölgyet elhagyott a szerel- 
mese. Hosszú éveken át várta őt vissza vágyakozva. Egy nap palo- 
tája északi ablaka alatt, ahonnan az utat szokta kémlelni, gyönyö- 
rű virág sarjadt sűrű könnyeitől öntözve. E kedves virág az első be- 
gónia volt, és a hölgynek egyetlen vigasza lett bánatában. 


Kínában számos szegfűt termesztenek régtől fogva. Közülük is a 
legközönségesebb a 2. kínai szegfű (Dianthus chinensis). Sokféle 
néven emlegetik, pl. sziklabambusz, si-csu, mert sötétzöld hajtásai 
a bambuszra emlékeztetnek, és szívesen ültetik sziklakertekbe. Vad 
alakját, amely Kínában és Koreában él, ritkán telepítik, inkább a 
kerti fajtákat ültetik. A hófehértől a piros árnyalatokon át a bor- 
dóig terjedő színváltozatokkal, tarkázott egyszerű vagy telt fajtái- 
val találkozhatunk. Bár évelő növény, virágait júliustól a fagyokig 
ontja, nálunk egynyári virágként ismerik 


A kankalinok közel 500 fajt számláló nemzetsége főleg az északi 
féltekén él, és mintegy felük Kínában honos. Régóta termesztik; 
korai virágzása miatt pao-csunnak, favasz hírnöknek nevezik a 3. 
tündérkankalint . (Primula malacoides) és a 4. bugás kankalint (Pri- 
mula obconica). Az előző Jünnan tartomány hegyeiben élő egy- 
éves virág, örvösen álló, lisztes, rózsaszín, finom illatú virágokkal. 
Az utóbbi az ország déli feléből származó évelő; mirigyszőrös, jel- 
legzetes szagú levelei bőrgyulladást okozhatnak. 5 cm átmérőt is el- 
érő virágai szintén örvökbe rendeződnek. Mindkét fajnak fehér, pi- 
ros, bordó, bíbor, kékeslila stb. színű fajtáit nemesítették ki. Ná- 
lunk karácsonytól húsvétig árulják tartós cserepes növényként. 

Az egyik legszebb kínai évelő a 1. szívvirág (Dicentra spectabilis). 
Hamvas levelei fölött hosszú fürtökben nyílnak csüngő, szív alakú 
virágai tavasz végén. Kínában nagyon régen termesztik; ho-pao- 
mu-tan, erszényes mu-tan a neve, mert levelei a bazsarózsa cserjéire 
emlékeztetnek. Szívesen ültetik árnyas zugokba, kicsiny, zárt ud- 
varokba, szép formájú terméskövek közé. Föld feletti részei virág- 
zás után hamarosan elpusztulnak, a tő csak a következő tavaszon 
hajt ki újra. 


Az őszi kert egyik virágzó ékessége a 2. hupehi szellőrózsa (Ane- 
mone hupehensis). Régi idők óta pompázik országszerte, kez- 
detben gyógyítottak is vele sokféle betegséget, a csúztól a vérhasig. 
Fajtái fehér vagy pirosas árnyalatúak, teltek. A krizantémok mel- 
lett az őszi kert fontos, fagyokig virító eleme. Nálunk a japán, egy- 
szerű virágú változatát ültetik, amely némi takarást igényel. Kínai 
neve paj-tou-veng, ősz öregapó és csiu-mu-tan, őszi mu-tan. 


A fekete bogyós 3. párducvirág (Belamcanda chinensis) a nőszirom- 
félék családjába tartozik. Nemzetségének egyetlen tagja Hátsó-In- 
diától Japánig él, s így Kínában is őshonos. Nyáron virágzik, szir- 
mai sárgák vagy narancsszínűek, borvörös pettyekkel. Bár nem tar- 
tozik a kínai kert első számú kedvencei közé, mégis szívesen ültetik 
szegélynövényként. Élénk színfolt a nyári kertben, ha tömegesen 
virágzik. Kínai neve je-kan, e néven már 2000 éve írtak róla mint 
fontos gyógynövényről. Európában csak enyhe telű helyeken él 
meg. 


A 300 tagot számláló nőszirom nemzetség az északi féltekét lakja, 
és közülük sok kedvelt dísznövény. Néhányukat Kínában is régóta 
nagyra becsülik, de népszerűségük nem oly nagy, mint Japánban, 
ahol valósággal áhítatos rajongás veszi őket körül. Kínaiul jüan- 
vejnek, sasfaroknak neveztetnek. A távol-keleti kertekben gyakori 
4. fedeles nőszirom (Iris tectorum) kínai őshonos. 

Az 1. ötlevelű akebi (Akebia guinata) erőteljes, magasra kúszó, tá- 
vol-keleti cserje. Hosszú kocsányú, pirosaslila virágai tavasszal vi- 
rítanak. A virágok vált ivarúak, viszonylag aprók, de igen kellemes 
illatúak. Kína-szerte ültetik húsos, bíborszín, ehető gyümölcsei- 
ért is. Az akebi ősidőktől fogva gyógynövény is. Kínai neve mu- 
tung, erdei átjáró, ugyanis kapaszkodó ágai szinte alagutat képez- 
nek az erdő fái között. 


A legszebb virágzó kúszócserjék egyike a 2. kínai lilaakác (Wisteria 
sinensis). Századok óta becsben tartják a kínai kertekben, a neve 
ce-teng, lila lián. Többnyire pergolákra, oszlopokra futtatják, más- 
kor magas fákra kapaszkodik. 20-30 cm hosszú, csüngő, enyhén il- 
latozó virágfürtjei lombfakadás előtt, tavasszal nyílnak. A virágok 
mályvaszínűek, lilák vagy fehérek. Vastag, csavarodott törzset nö- 
vesztve igen magas kort, akár 500 évet is elérhet. Nálunk a kevésbé 
fagyérzékeny japán lilaakácot (Wisteria floribunda) ültetik inkább. 


A trombitafolyondárok szintúgy, mint a lilaakácok, a Távol-Kele- 
ten és Észak-Amerikában élnek. A 3. kínai trombitafolyondár 
(Campsis grandiflora) régi kerti növény, melyet kezdetben szintén 
gyógynövényként termesztettek. Neve ling-hsziao-hua, éghez közeli 
virág, magasra kúszó ágaira utal. Általában kerítések mellé telepí- 
tik, de szívesen futtatják nyurga, megkövesedett fatörzsekre, az 
úgynevezett . , sziklabambusz-hajtásokra", amelyek jellegzetesen 
hozzátartoznak a hagyományos kínai kerthez. 


Az iszalagok nemzetségéhez több mint 250 faj tartozik, igen elter- 
jedtek a mérsékelt égövön. A Kínában honos sok faj közül keveset 
ültetnek kertekbe, de ezek mind ősei a közkedvelt kerti hibridek- 
nek. A 4. tündériszalag (Clematis florida), a kínaiak tie-hszien- 
lien-je, vasszálú lótusza lombhullató vagy örökzöld kúszócserje. 
5-7 cm átmérőjű virágai tavasz végén virítanak, a szirmok krém- 
fehérek, fonákukon zöld csíkkal, a porzók bíborszínűek. 

eddig megjelent kötetei: 


Madarak 1. (4. kiadás) 
Vadvirágok 1. (4. kiadás) 
Gombák (4. kiadás) 

Halak (3. kiadás) 

Lepkék (4. kiadás) 
Dísznövények (3. kiadás) 
Csigák, kagylók (2. kiadás) 
Fák, bokrok (3. kiadás) 
Legyek, hangyák, méhek, 
darazsak (3. kiadás) 
Vadak (3. kiadás) 
Ásványok (2. kiadás) 
Mohák, zuzmók, harasztok 
(2. kiadás) 

Bogarak (3. kiadás) 
Kövületek 

Kutyák (3. kiadás) 

Kígyók, békák (2. kiadás) 
Díszmadarak (3. kiadás) 
Vadvirágok 2. (3. kiadás) 
Kultúrnövények 1. (2. kiadás) 
Pókok, skorpiók (3. kiadás) 
Háziállatok (3. kiadás) 
Gyümölcsök (3. kiadás) 
Ösállatok (3. kiadás) 
Kultúrnövények 2. 


Felhők (2. kiadás) 
Állatkerti emlősök 

(2. kiadás) 

Állatkerti madarak 

(2. kiadás) 
Gyógynövények 
Tengeri állatok 1. (2. kiadás) 
Tengeri állatok 2. 
Emberek (2. kiadás) 
Kaktuszok, pozsgások 
(2. kiadás) 
Fűszernövények (2. kiadás) 
Különös növények 
Kisemlősök (2. kiadás) 
Emberelődök 

Trópusi pillangók 
Kabócák, bodobácsok 
Ősnövények 

Havasi virágok 
Hagymások, gumósok 
Szitakötők, kérészek, 
hangyalesők 

Madarak 2. 

Különös állatok 
Egyszervolt állatok 
Trópusi orchideák 
Lovak 

Kína kerti virágai 


